Meeste Covid-regulasies in Engeland binnekort opgehef | Maroela Media
Die Britse eerste minister Boris Johnson het Woensdag gesê meeste beperkings, wat ingestel is in die stryd teen die jongste golf van die Covid-19-pandemie, sal van volgende week af opgehef word.
Mense sal nie meer maskers in geslote ruimtes hoef te dra nie, van die huis af hoef te werk of bewys van inenting hoef in te dien in openbare ruimtes soos nagklubs nie, het Johnson aan die parlement gesê.
"Weens die buitengewone versterker-veldtog kan ons na Plan A terugkeer in Engeland. Ons kan Plan B-regulasies laat verval," het Johnson bygevoeg.
Engeland het verlede maand na "Plan B" oorgeskakel om 'n golf gevalle van die Omikron-variant te kan hanteer. Hy moes egter met sy eie party baklei om die veranderinge in te stel. Konserwatiewe kollegas het gesê die beperkings is "'n stappie te ver" en "beperk openbare vryheid".
Die verslapping van beperkings is oënskynlik 'n toegewing ná onthullings dat hy en sy personeel Covid-regulasies oortree het toe hulle partytjies by Downingstraat gehou het.
"Daar is plekke waar die gevalle waarskynlik steeds gaan bly styg, insluitend laerskole, maar ons wetenskaplikes is van mening dat die Omikron-golf waarskynlik nou landswyd 'n hoogtepunt bereik het."
Skoliere in sekondêre skole sal van Donderdag af nie meer gesigmaskers hoef te dra nie, aldus Johnson. Hy versoek ook 'n hersiening van self-isolasiereëls.
Ná die Omikron-variant in Brittanje aangemeld is, het die daaglikse gevalle tot 200 000 gestyg vroeg in Januarie, maar dit het nou tot minder as die helfte daarvan gedaal.
"Soos wat Covid endemies word, sal ons regsvereistes moet vervang met raad en riglyne, en mense met die virus maan om versigtig te wees en ander in ag te neem," het Johnson gesê. Daar is egter steeds beduidende druk op die nasionale gesondheidsdiens. Hy maan burgers om 'n versterkerdosis van die entstof te kry. "Ons weet dat ongeveer 90% van die mense in die hoësorgeenheid nie versterkerdosisse ontvang het nie," het hy bygevoeg en volgehou "die pandemie is nog nie verby nie". "Omikron is nie 'n ligte siekte vir almal nie – veral as jy nie ingeënt is nie."
Strenger reëls duur voort in Noord-Ierland, maar owerhede in Skotland en Wallis het gesê dat hulle van die regulasies sal verlig. Regulasies oor sportbyeenkomste is opgehef – net voor die sesnasiesrugbytoernooi wat volgende maand begin. Die Skotse eerste minister Nicola Sturgeon het Dinsdag aangekondig dat sy beperkings sal ophef sodat nagklubs weer hul deure kan oopmaak. Regulasies dat 'n maksimum van drie huisgesinne toegelaat word by binnenshuise byeenkomste sal ook opgehef word, het Sturgeon bygevoeg.
Die regering in Wallis het gesê 'n afname in Covid-19-gevalle in hoësorgeenhede beteken dat die land ook sy waarskuwingsvlak van twee na zero sal afskaal oor die volgende paar weke.
Miljoene mense se lewens is verwoes, nie deur die virus nie maar deur regerings se maatreels soos inperking en n verbod om n inkomste te verdien of skool en universiteit by te woon.
Daai lot is in die middel van hulle winter. Ons wat in die middel van die somer is, moet nog met maskers loop. Wst 'n klug. Hoop die een met die kopdoek verloor haar stryd in die hof met kostes!!! Ons moes al lank na normaal tetuggekeer het!!!
Na die skandes wat hy aangevang het, móét hy iets doen om die Britte se guns te wen!
Neem ag van wat hy sê. "Ons weet dat ongeveer 90% van die mense in die hoësorgeenheid nie versterkerdosisse ontvang het nie," So wat bewys dit van die sogenaamde entstof? Mense het dit geneem en eindig in hoësorg?